**Idekatalog fra DN til Vores Vilde Vestjylland, 10.05.21**

**Overordnet politik og planlægning**

* **Afsæt penge i budgettet** til at gøre kommunen vildere og øge biodiversiteten.

* **Bliv Naturkommune og udarbejd en naturpolitik og en handlingsplan for et antal år** (sådan som DN foreslog på et møde med TMU i september 2019). Det kan gøres på basis afeksisterende planer somKommuneplanen, Grønt Danmarkskort, Landskabs-karakteranalysen, Natura 2000 planer, Listen over fredede områder, Kortlagte § 3 områder, Eksisterende plejeplaner, Liste over rødlistearter i kommunen, Liste over ansvarsarter i kommunen mv.
* **Skab et fugle- og naturparadis på Værnengene** ved at administrere arealet i henhold til de eksisterende fredningsbestemmelser.
* **Udpeg særlige naturudviklings-projektområder**, for hvilke der udarbejdes en biodiversitetsplan og en plejeplan og iværksættes naturgenopretningsprojekter. Eksempel: Det nye vådområde ved Vesterhede (Ådselkogeriet): Engene omkring søerne er stærkt tilgroede med lysesiv og derfor intet værd for insekter og fugle. Hvis der bliver etableret afgræsning med kvæg og gerne også heste, vil det gavne både vilde planter, insekter og fugle.
* **Identificér områder med rødlistearter** **og ansvarsarter** og lav særlige tiltag for at beskytte og bevare dem, hvis de ligger i naturområder, kommunen har ansvar for.
* **Skab større, sammenhængende naturområder, hvor det er muligt,** da biodiversitetens største problem er mangel på plads. For disse områder laves en biodiversitetsplan og en plejeplan.
* **Skab biodiversitet omkring solcelleanlæg**. Fastlæg arealer til afskærmning med hjemmehørende/egnskarakteristiske buske/træer og øvrige arealer til eng/overdrev uden brug af gødning og bekæmpelsesmidler, slåning én gang om året (ingen afgræsning).

**Fredede arealer og Natura 2000**

* **Fredede arealer**. Fastlæg plejeforanstaltninger i vedtagne årsplaner og godkendte plejeplaner.
* **Natura 2000 områder**. Fastlæg plejeforanstaltninger i godkendte planer, f.eks. for strandenge langs Ringkøbing Fjord.
* **Skab blomsterrige strandenge omkring Ringkøbing Fjord**: Mellem bebyggelserne på Holmsland Klit findes strandenge hele vejen mellem Kystvejen og fjorden. Nogle af dem er omlagt til dyrkede marker og gødede græsmarker, nogle er groet til i selvsåede pile- og rosenkrat eller rørskov. Skab blomstrende, biodiversitetsrige strandenge ved at indstille dyrkning, lukke dræn og grøfter, rydde selvsåede krat, slå rørskovene og sæt dyr ud til græsning. Lad lyset komme ned til de vilde blomsters frø, som allerede er i jorden, og få dem til at spire. Det samme kan gøres hele vejen rundt om Ringkøbing Fjord.
* **Beskyt § 3 områder mod ødelæggelse** **og forringelse**. Giv ikke dispensation til landbrug eller byggeri i § 3 områder.
* **Bekæmp invasive arter.** Lav en plan for bekæmpelse af invasive arter på alle kommunalt ejede arealer, fredede arealer, Natura 2000 områder, grønne områder m.v.

**Kommunale skove**

* **Udlæg kommunale skove til urørt skov**. Udlæg så meget som muligt til urørt skov, dvs. stop skovdrift. Genskab naturlig hydrologi ved at fjerne dræn og grøfter. Plej §3 beskyttede arealer. Ryd lysninger i træbevoksninger, idet sommerfugle og andre insekter er glade for læ, lys og varme. Efterlad dødt ved. Fremskynd evt. ældningsprocessen ved veteranisering af udvalgte træer. Fjern invasive arter og uønskede nåletræsarter. Plant kun hjemmehørende/egnstypiske træer som birk, eg og bævreasp, som er basis for levedygtige bestande af insekter og fugle m.v.
* **Udvid skovbrynene**. Ryd vedplanter i kanterne af skovene og slå de for kraftigt voksende vækster som tidsler, græsser og brændenælder. I skovbrynene, hvor der er lys og læ, kan mange spændende, vilde planter spire og blomstre.

**I samarbejde med landbruget**

* **Lavbundsarealer.** Igangsæt planlægning for udtagning af arealer omfattet af henholdsvis pumpelag og drænede arealer og omlægning til beskyttede enge, moser og søer.
* **Minivådområder:** Etabler minivådområder i samarbejde med landbruget og stands dræning for at forbedre vandkvaliteten i vandløb og Ringkøbing Fjord.
* **Beskyt hederne mod kvælstof.** Giv ikke tilladelse til udvidelse af produktionen i husdyrbrug, der ligger op til større heder.

**Vandløb**

* **Vandløb.** Praktiser skånsom grødeskæring og oprensning, etabler sandfang og naturgenopretning.

**Grøftekanter**

* **Grøftekanter langs kommunale veje.** Fastlæg og marker grænserne for vejarealerne. Stil krav til landbruget om ikke at pløje og sprøjte langt ud i grøftekanterne. Undlad græsslåning langs kommunale veje, bortset fra én gang sidst på efteråret, når vilde planter har nået at sætte frø, insekterne har udnyttet blomsternes pollen og fuglene har fået unger på vingerne, eller slå dem i det tidlige forår før frøsætning (undtaget rabatter, ved skilte og på oversigtsarealer). Tilplant evt. med hjemmehørende/egnskarakteristiske buske/træer. Eksempel: Arealer langs den nordlige ringvej i Ringkøbing.

**Byer og landsbyer**

* **Kommunalt ejede grønne arealer i byerne**. Undlad græsslåning bortset fra én gang sidst på efteråret eller i det tidlige forår, bortset fra stier og udlagte arealer til boldspil og lignende.
* **Erhvervsvirksomheder.** Tilskynd erhvervsvirksomheder til og rådgiv dem om at omdanne deres plæner til vild natur som blomsterenge.
* **Gør kirkernes grønne områder vilde.** Tilskynd kommunens to provstier og menighedsrådene til og rådgiv dem om at omskabe kirkernes arealer, herunder eventuelle landbrugsarealer, til vild natur. Den eksisterende pulje af vilde blomster ved kirker kan fremmes. Eksempel: Dejbjerg Kirke. Under kirkegårdsdiget ligger en sydvendt skråning med græsplæne. I den står flerårige urter, og fordi den ligger højt har den nærmest karakter af overdrev, hvor nogle af næringsstofferne er vasket ud. Efter en slåning hen på foråret kan man prøve at lade plænen vokse vildt, og se hvilke vilde blomster, der dukker op.
* **Skab mange vilde blomsterenge/overdrev:**

**Lav en kampagne for vilde villehaver, vilde skoleplæner og vilde virksomhedersarealer.** Lær skolebørnene at sanke frø fra vilde blomster og så vilde blomsterenge/overdrev ved skolen på afgravede græsplæner o-lign. Lav en konkurrence for virksomheder om de vildeste arealer omkring virksomheder. Det mest vilde vil være at lade afgravede græsplæner ligge og se, hvad der spirer frem af sig selv.

Alternativt kan der uddeles frøblandinger af vilde blomster til haveejere, institutioner og virksomheder. Forskellige firmaer sælger frø af vilde blomster og frøblandinger, som kan sås sidst i maj eller i august/september i blomsterbede, hvor det øverste næringsholdige muldlag er fjernet. Efter afblomstring eller bedre i det tidlige forår kan vegetationen klippes ned og afklippet fjernes. Kommuner og landbrug har hos nogle firmaer mulighed for at købe blomsterfrø billigere end private.